2-тиркеме

**Кыргыз Республикасынын 2020-2022-жылдарга карата жылуулук энергиясына орто мөөнөттүү тарифтик саясаты**

**1. Киришүү**

Ушул Кыргыз Республикасынын 2020-2022-жылдарга карата жылуулук энергиясына орто мөөнөттүү тарифтик саясаты (мындан ары - ОМТС) жылуулук энергиясын кайчылаш субсидиялоону азайтуу жана керектөөчүлөргө жылуулук энергиясы менен ысык сууну пайдалануунун жеткиликтүү болушу максатында иштелип чыкты.

**2. Жалпы принциптер**

Ушул ОМТС төмөнкү принциптерге негизделет:

- калк үчүн жылуулук энергиясынын наркынан төмөн белгиленген социалдык-багыттагы тарифтер сакталууга тийиш;

- жеке жылытуучу отканалар жылуулук менен камсыз кылган жаңы колдонууга берилген көп кабаттуу үйлөрдө жашаган керектөөчүлөргө жылуулук энергиясы анын толук наркы боюнча сатылат.

**3. Тарифтер**

Калк үчүн жылуулук энергиясына тарифтер

Жеке жылытуучу отканалар жылуулук менен камсыз кылган жаңы колдонууга берилген көп кабаттуу үйлөрдө жашаган тиричилик керектөөчүлөрдөн (калк) тышкары, керектөөчүлөрдүн бул тобу үчүн ушул ОМТСте 1134,76 сом/Гкал өлчөмүндөгү бирдиктүү социалдык-багыттагы тариф сакталат. Жеке жылытуучу отканалар жылуулук менен камсыз кылган жаңы колдонууга берилген көп кабаттуу үйлөрдө жашаган тиричилик керектөөчүлөр (калк) үчүн жылуулук энергиясына тарифтер жылуулук энергиясынын наркынын деңгээлинде колдонулат.

Бул жылуулук энергиясын иштеп чыгарууда акча каражатынын 2018-жылы 1,4 млрд сомду түзгөн тартыштыгы жана калк үчүн тарифтерди акырындык менен жылуулук энергиясынын толук наркына (чыныгы наркына) чейин жеткирүү зарылдыгы менен шартталган.

Кыргыз Республикасынын Өнөр жай, энергетика жана жер казынасын пайдалануу мамлекеттик комитетинин алдындагы «Бишкекжылуулукэнергиясы» коммуналдык ишканасынын жана «Кыргызжылуулукэнергиясы» мамлекеттик ишканасынын, ошондой эле башка жылуулук менен камсыздоочу уюмдардын от казандарынан (жаңы колдонууга берилген көп кабаттуу үйлөрдү жылуулук менен камсыз кылган жеке жылытуучу отканалардан тышкары) жылытуу жана ысык суу менен камсыз болуу максатына жылуулук энергиясын алуучу калкка жылуулук энергиясына жана ысык сууга тарифтер  «Бишкекжылуулуктармагы» ачык акционердик коомунан жана «Электр станциялары» ачык акционердик коомунун түзүмдүк бөлүмдөрүнөн  жылуулук энергиясын алуучу калк үчүн белгиленген өлчөмдө эле белгиленет.

**Өнөр жай, бюджеттик жана башка керектөөчүлөр үчүн  жылуулук энергиясына тарифтер**

«Бишкекжылуулуктармагы» ачык акционердик коомунан жылуулук энергиясын алуучу ушул топтордогу керектөөчүлөр үчүн 2015-жылдын апрелинен тартып колдонулган 1695,1 сом/Гкал (салыктарды эсепке албастан) өлчөмүндөгү тариф сакталган.

Башка жылуулук менен камсыздоочу уюмдардан жылуулук энергиясын алуучу ушул топтордогу керектөөчүлөр үчүн жылуулук энергиясына тариф жылуулук энергиясынын наркынын деңгээлинде колдонулат.

**Ысык сууга тарифтер**

Ысык сууну тиричилик керектөөчүлөр үчүн ушул ОМТСда 981,76 сом/Гкал өлчөмүндөгү бирдиктүү социалдык-багыттагы тариф сакталат.

Ошону менен бирге, калктын көпчүлүк бөлүгүнүн ысык сууну эсепке алуучу приборлору жок болгондуктан, турак жайда жашаган ар бир адамга бир айда 4,8 м3 керектөө эсебинин негизинде ченем боюнча ысык сууга төлөм каралган.

Ысык сууну эсепке алуучу приборлору жок калк үчүн ушул ОМТСте социалдык-багыттагы тарифтерди сактоо да каралган.

«Бишкекжылуулуктармагы» ачык акционердик коомунан ысык суу менен камсыздалуучу бардык калган керектөөчүлөр үчүн 2015-жылдын апрелинен тартып колдонулган 1695,1 сом/Гкал (салыктарды эсепке албастан) өлчөмүндөгү тариф сакталган.

Башка жылуулук менен камсыздоочу уюмдардан ысык суу менен камсыздалуучу ушул топтордогу керектөөчүлөр үчүн жылуулук энергиясына тариф ысык суунун наркынын деңгээлинде колдонулат.

**4. Корутунду**

Ушул ОМТСти ишке ашыруунун жүрүшүндө отун-энергетикалык ресурстарга (газ, мазут, көмүр, электр энергиясы) баалардын өзгөрүшүнө жыл сайын талдоо жүргүзүлүп турат. Жүргүзүлгөн талдоонун жыйынтыгы боюнча жылуулук энергетикалык сектордун ишканаларынын ишинин негизги техникалык-экономикалык көрсөткүчтөрүнүн ОМТСте кабыл алынган көрсөткүчтөрүнөн четтөөсү аныкталат.

Келечекте жылуулук энергиясына жана ысык сууга тарифтер жылуулук энергиясын жана ысык сууну өндүрүүдө, берүүдө, бөлүштүрүүдө жана сатууда жылуулук менен камсыздоочу уюмдар тарткан реалдуу чыгымдарга ылайык келүүсүнөн улам керектөөчүлөрдүн категориялары боюнча дифференцияланат.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_